ኢትዮጵያ የዓሳ ምርት ገቢዋ ጨመረ
– ኢትዮጵያ ከዓሳ ምርት እያገኘች ያለዉ ገቢ  እየጨመረ ማምጣቱን የግብርና ሚኒስቴር አስታወቀ።የሚኒስቴሩ የዓሳ ሀብት ልማት ባለሞያ አቶ ሁሴን አቡጋስ ለኢዜአ እንደተናገሩት አገሪቱ ከዘርፉ በ2005 ዓ.ም ያገኘችው ገቢ ከ2004 ዓ.ም ጋር ሲነጻጸር የ19 በመቶ ብልጫ አለው።በ2005 ዓ.ም ወደ 29 ሺህ ቶን የሚጠጉ ዓሳዎችን በማምረት ወደ 489 ሚሊዮን ብር ማግኘት ተችሏል።አገሪቱ ከዘርፉ በአምስት ዓመት የዕድገትና ትራንስፎርሜሽን ዕቅድ ማብቂያ ለማግኘት ከአቀደች ውሰጥ እስከ 2005 ዓ.ም መጨረሻ የዕቅዱን 98 በመቶ መሸፈን መቻሉን ገልጸዋል።በአገሪቱ የሚመረቱ አሳዎች ለሀገር ዉስጥ ፍጆታ ብቻ ሳይሆን ወደ ዉጭ በመላክም ገቢ እያስገኙ መሆኑን የጠቆሙት ባለሙያው በአሁኑ ወቅት እየተመረተ ያለውን የዓሳ መጠን ሀገሪቱ ከዘርፉ ማግኘት የሚገባትን የዉጭ ምንዛሬ እየሸፈነ አይደለም።ሚኒስቴሩ ባለፈው ጥር ወር መጨረሻ ከክልሎች ጋር ባካሄደው አውደ ጥናት የዘርፉን ምርታማነት ለማሳደግ፣ አቅርቦቱን ለማሻሻልና  ህብረተሰቡ ተጠቃሚ ለማድረግ ዕቅድ ነድፎ እየሰራ ነው።በመምረት ጫና የተጎዱ ሀይቆችን አገግመዉ ዘላቂ ጥቅም እንዲሰጡ በጣና፣ በዝዋይ፣ በሀዋሳና ጫሞ ሀይቆች  የተቀናጀ የዓሳ ሀብት ቁጥጥር ስርዓትን ለመጠናከር እየተሰራ መሆኑን ተናግረዋል።ከዚህም በተጨማሪ ምርቱን ለማሳደግ 15 ሚሊዮን ስኩዌር ኪሎሜትር አዳዲስ ቦታዎች ለዓሳ ዕርባታ ምቹ  መሆናቸዉ በጥናት ተረጋግጦ በነዚህ ቦታዎች ላይ የግል ባለሃብቶችን በመሰማራት ስራ ለማስጀመር እንቅስቃሴ ላይ መሆናቸዉን ተናግረዋል።በሀገሪቱ እየተመረተ ያለዉ የዓሳ ሀብት ከሌሎች አሳ አምራች ሀገራት ጋር ሲነጻጸር ዝቅተኛ መሆኑን የገለጹት ባለሙያው ለዚህም ራሱን የቻለ የአሳ እርባታ ተቋም በአገሪቱ ደረጃ ባለመኖሩ ነዉ ብለዋል።በአሁኑ ወቅት ወደ ዉጭ የሚላኩ የዓሳ ሀብት በየዓመቱ ከ60 እስከ 70 ቶን መሆኑን ገልጸዋል።በዚህ ዘርፍ ላይ የተሰማሩ የግል ባለሀብቶች ጫጩት መፈልፈል፣ ዓሳ መኖዎችን መዘጋጀት ፣ ዓሳዎችን ማደለብና ሌሎችንም ተግባራት በአንድ ሰው ብቻ በመተግበሩ የዓሳ ሀብት እንዳይጨምር አድርጓል።በተጨማሪም የዓሳ መኖዎች በሀገር ዉስጥ ባለመመረታቸዉ የግል ባለሀብቶች በዘርፉ እንዳይሰማሩ አድርገዋል። እንደ ኢዜአ ዘገባ በዚህ ስራ ላይ ለተሰማሩ ባለሙያዎች የተለያዩ ስልጠናዎች እየተሰጠ ሲሆን  ይህም ሀገሪቱ ከዘርፉ የሚታገኘዉ ገቢ ለማሳደግ ትልቅ አስተዋፅኦ አለዉ ብለዋል።